***NÓRÁP ÖNKORMÁNYZAT***

***KÉPVISELŐ-TESTÜLETE***

***8591 Nóráp Kossuth utca 48.***

***Szám***: Pk/30-7/2023.

***Jegyzőkönyv***

***Készült***: Nóráp Község Önkormányzat képviselő-testületének 2023. április 18-án 17.30 órakor megtartott nyilvános testületi ülésről.

***Az ülés helye: Polgármesteri Hivatal***

Nóráp Kossuth utca 48.

***Jelen vannak***: Horváth József Csaba polgármester

Kereszt Roland alpolgármester

Berki-Varga Petra

Merész Géza

Tóth Orsolya képviselők (5 fő)

Tanácskozási joggal részt vett: Kissné Szántó Mária jegyző

3. napirendi pont tárgyalásánál: Pályi Gábor a Pápakovácsi Római Katolikus Egyházközség képviselője és Miklósi-Hosszú Koppány a Pápai Református Egyházmegye lelkésze

4. napirendi pontnál Szautner László és ifj. Szautner László nórápi lakosok

5-6. napirendi pontnál Lovas Viktória kultúr-referens

(jelenléti iv a jkv. 1. melléklete)

**Horváth József Csaba polgármester** köszöntötte a képviselőket, Megállapította, hogy az 5 fő képviselőből 5 fő megjelent, az ülés határozatképes, azt megnyitotta.

Javasolta az alábbi napirend elfogadását, a kiküldött meghívóban foglaltaknak megfelelően.

(meghívó a jkv. 2. melléklete)

**Napirend**

1. Az Önkormányzat szervezeti és működési szabályzatáról szóló önkormányzati rendelet elfogadása
2. A temetőről és temetkezésről szóló 2/2023. (III.23.) önkormányzati rendelet módosítása
3. Történelmi egyházak képviselőinek meghallgatása, kölcsönös együttműködési és támogatói nyilatkozat elfogadása
4. Szautner László földút használati ügyében érintett meghallgatása, rendezési megoldásokra kiterjedően
5. Anyák napi program-terv megvitatása, elfogadása kultúr-referens javaslata alapján
6. Május 20-i programterv megvitatása, elfogadása
7. Nóráp Kossuth utca 48. sz. alatti hivatali székhely elektromos áram betáplálási pontok halasztást nem tűrő tetőjavítással kapcsolatos döntés, illetve az épület elektromos rendszer felújításával kapcsolatos javaslat
8. Munkavállalókkal, vállalkozói megbízásokkal kapcsolatos polgármesteri tájékoztató
9. Játszótér felülvizsgálattal kapcsolatos polgármesteri tájékoztató
10. Vegyes ügyek

**Napirend tárgyalása:**

1. **Az Önkormányzat szervezeti és működési szabályzatáról szóló önkormányzati rendelet elfogadása**

**Előadó:** **Horváth József Csaba polgármester**

**Horváth József Csaba polgármester**  megállapította, hogy a napirend anyagát a képviselők a meghívóval együtt kézhez kapták. (Jkv. 3. melléklete) Mint ismeretes, az előző ülésen döntöttek, hogy az SzMSz módosítását a következő ülésre tervezték. A jelenleg hatályos rendelet 2013-ban került elfogadásra, azóta többször módosult, így clszerűbb új rendeletet alkotni, az előző hatályon kívül helyezésével. Kiegészítésként elmondta, hogy a nyilvános ülésekről szóló tájékoztatót – összefoglalva a napirendeket, döntéseket – minden ülést követően szórólapon eljuttatják minden családhoz.

Megemlítette, hogy az önkormányzati honlap frissitését is tervezik, már tárgyaltak a honlap kezelőjével. Javasolta a tervezet elfogadását.

**Merész Géza képviselő** hozzászólásában elmondta, hogy fontosnak tartja, hogy minél több formában tájékoztassák a lakosságot munkájukról, terveikről, a szórólapos tájékoztatás mindenkihez eljut.

Több hozzászólás nem volt, a polgármester kérte a képviselőket a szavazásra.

Nóráp Önkormányzat képviselő-testülete 5 igen szavazattal – ellenszavazat és tartózkodás nélkül – az alábbi rendeletet alkotta:

**Nóráp község Önkormányzat Képviselő-testületének**

**4/2023. (V. 3.) önkormányzati rendelete**

**az önkormányzat Szervezeti és Működési Szabályzatáról**

(A rendelet a jkv. 4. melléklete)

1. **A temetőről és temetkezésről szóló 2/2023. (III.23.) önkormányzati rendelet módosítása**

**Horváth József Csaba polgármester** megállapította, hogy a képviselők a napirend anyagát a meghívóval együtt kézhez kapták. (jkv. 5. melléklete) Javasolta a módosított rendelet elfogadását.

**Berki-Varga Petra képviselő:** egyetért azzal, hogy nyitvatartási időt szabályozni nincs értelme, mivel a temető nem zárt, így nem ellenőrízhető, ha valaki nyitvatartási időn túl tartózkodik a temetőben. Azonban azt, hogy a temetőben munkát végző vállalkozók előzetesen jelezzék a munkavégzés időpontját, fontosnak tartja, esetleges károkozás esetén könnyebben feltárható az eset.

Több hozzászólás nem volt, a polgármester kérte a képviselőket a szavazásra:

Nóráp község Önkormányzat képviselő-testülete 5 igen szavazattal – ellenszavazat és tartózkodás nélkül – az alábbi rendeletet alkotta:

**Nóráp község Önkormányzat Képviselő-testületének**

**5/2023. (V. 3.) önkormányzati rendelete**

**a temetőről és temetkezésről szóló**

**2/2023. (III.23.) önkormányzati rendelet módosításáról**

(A rendelet és egységes szerkezete a jkv. 6. melléklete)

1. **Történelmi egyházak képviselőinek meghallgatása, kölcsönös együttműködési és támogatói nyilatkozat elfogadása**

**Horváth József Csaba polgármester** köszöntötte Pályi Gábort, a Pápakovácsi Római Katolikus Egyházközség képviselőjét.

Elmondta, hogy szeretne jó kapcsolatot kialakítani az egyházakkal is, a templom együtt jár a faluképpel, a jó kapcsolattal a hagyományápolásnak is tisztelegnek. Partnerséget szeretne az egyházakkal. Elmondta, hogy a templom körüli terület – beleértve a kerítésen belüli területet is – karbantartását (rendszeres fűnyírás) az önkormányzat vállalja.

Szeretné, ha együttműködési megállapodást kötnének. Bármilyen kérése van az egyháznak, akár hozzá, akár a képviselőkhöz is fordulhatnak. Az önkormányzat egyik kérése, hogy a szabadtéri ünnepeikhez az áramellátást a templomból biztosíthassák.

Mint ismeretes a községben kiépült a térfigyelő kamerarendszer, azonban jelenleg a működése nem mindig megfelelő, a felvételek homályosak. Jelenleg 5 db sim kártya előfizetéssel oldják meg a vételt, azonban – amellett hogy drága is – nem megfelelő. Kérése, ha a templomtoronyban elhelyezhetnék a körsugárzós jelérzékelőt, jobb lenne a vétel, s a működtetés is olcsóbb, kiváltaná az előfizetéseket. Természetesen az áramköltséget az önkormányzat vállalná.

A temetőben lévő kivágott maradék fát szeretné kérni, hogy a rászorulók részére tűzifaként kioszthassák.

**Pályi Gábor lelkész:** Válaszként elmondta, hogy természetesen nincs akadálya a toronyban a körsugárzós jelérzékelő elhelyezésének, eddig ilyen megkeresést nem kapott. Pápakovácsiban is most készült a kamerarendszer ott is a toronyban helyezték el az érzékelőt , almérő van, így a fogyasztás mérhető.

Megköszönte az önkormányzat támogatását a templom felújításához, még az előző polgármester – Stankovics Ferenc – működése idején kapott az egyház. Nagyon nagy segítség volt a 6 millió forint támogatás.

Elmondta, hogy a templom felújításakor - 2021 évben – kérést intéztek az önkormányzathoz, hogy a templomot megvilágíthassák, azaz villanyoszlopra helyeztetnének el lámpákat, a közvilágításra lenne kapcsolva. Kérésükre választ nem kaptak, most ismét szeretné ha kérelmüket támogatnák. Véleménye szerint ezzel a kamera áramfogyasztását az egyház vállalná a kivilágítás fejében.

További kérése, hogy az önkormányzat segítséget nyújtana a templom belső felújításához, itt nem anyagi támogatásra gondol, hanem pályázati lehetőség felkutatására. Szeretné, ha a templom körüli kerítést elbonthatnák, nagyon rossz állapotban van, szerinte már veszélyes is, felújítására esélyük sincs. De ha a kerítés lábazat maradna is, legalább a felső drótkerítés lebontható lenne.

**Horváth József Csaba polgármester:** Válaszként elmondta, a templom megvilágítását mindenképpen támogatják, részleteit egyeztetik. A kerítés elbontásában is próbál segíteni, ha már a drótkerítés lekerülhetne, a lábazat karbantartásában is segítenek, pl. festésében.

Megjegyezte, hogy a térfigyelő rendszer kiépítésekor a képviselő-testület azt a tájékoztatást kapta, hogy ehhez a technikai megoldáshoz (a toronyban elhelyezendő körsugárzós jelérzékelő) az Atya és az Egyház sem járult hozzá, ezért kellett a jelenleg működő, minőségben sem megfelelő és költséges SIM kártyás kivitelezés mellett dönteni.

Tájékoztatta még az atyát, hogy folyamatban van a népszámlálás során használt tabletek állam által kiírt pályázaton történő részvétellel ingyenes megszerzése, a pályázók között az egyház is szerepel.

Kérte az atyát, tegye lehetővé, hogy belülről is megnézzék a templomot.

**Pályi Gábor lelkész** megköszönte s meghívást, s elmondta,hogy 20 éve van a területen lelkészként, de ez az első képviselő-testületi meghívása. Bármikor szívesen megmutatja a templomot belülről is, egyeztetnek időpontot.

A polgármester kérte a képviselőket a szavazásra arról,hogy együttműködési megállapodást kötnek a Pápakovácsi Római Katolikus Egyházközséggel egymás kölcsönös támogatására:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**21/2023. (IV.18.) KT határozat**

Nóráp község Önkormányzat Képviselő-testülete egyetért azzal, hogy az Önkormányzat és a Pápakovácsi Római Katolikus Egyházközség együttműködési megállapodást kössenek.

A képviselő-testület a polgármestert bizza meg a megálla- podás elkészítésére a napirend keretében megbeszélt tar- talommal és felhatalmazza a megállapodás aláírására.

Pályi Gábor távozása után **Miklósi-Hosszu Koppány református lelkész** érkezett a polgármester meghívására.

**Horváth József Csaba polgármester** köszöntötte a lelkészt, elmondta, hogy az önkormányzat képviselő-testülete a településen jelen lévő mindkét felekezettel – római katolikus és református – kölcsönös együttműködésre törekszik. Mint már egyeztettek róla, a református templom előtti veszélyes fák kivágását az önkormányzat vállalja, illetve a templom tetőn lévő cserépelmozdulás által okozott beázás megszüntetéséhez is segítséget nyújt. Kérése még, hogy a temetőben kivágott fákat karitatív célra – rászorulók támogatására – felhasználhatják – e. Felajánlotta még – hasonlósan a katolikus templomhoz – ha igénylik, a templom megvilágítását biztosítják.

**Miklósi – Hosszu Koppány református lelkész** elmondta, hogy az egyház rendelkezik biztosítással így biznak abban, hogy költségeket a biztosító megtéríti, így szakember keresésében kér segítséget. A kivágandó fákkal kapcsolatban köszöni a segítséget, a kivágott fa rönkjére igényt tartanak.

A templom megvilágításával kapcsolatban elmondta, hogy a református egyház szolidabb, visszafogottabb, megbeszéli a közösséggel, de véleménye szerint nem igénylik a megvilágítást.

Elmondta, hogy elsőként vett részt ilyen fórumon, megköszönte a meghívást.

**Tóth Orsolya Mária képviselő** elmondta, hogy Ő és gyermeke református, Pápán szoktak karácsonykor templomba menni, ahol a gyermekek is szerepelnek. Lehetne-e Nórápon is ilyet bevezetni?

**Miklósi-Hosszu Koppány református lelkész** elmondta, hogy támogatja a kezdeményezést, nemrég került a területre, még ismerkedik a közösséggel.

A polgármester felhívta még a lelkész figyelmét a közeljövőben kiírandó – ingyenes tablet igénylési pályázatra, a lelkész megköszönte tájékoztatást.

A polgármester kérte a képviselőket a szavazásra arról,hogy együttműködési megállapodást kötnek a Református Egyházzal egymás kölcsönös támogatására:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**22/2023. (IV.18.) KT határozat**

Nóráp község Önkormányzat Képviselő-testülete egyetért azzal, hogy az Önkormányzat és a Református Egyház együttműködési megállapodást kössenek.

A képviselő-testület a polgármestert bizza meg a megálla- podás elkészítésére a napirend keretében megbeszélt tar- talommal és felhatalmazza a megállapodás aláírására.

**4.) Szautner László földút használati ügyében érintett meghallgatása, rendezési megoldásokra kiterjedően**

**Előadó: Horváth József Csaba polgármester**

**Horváth József Csaba polgármester** elmondta, mindenki előtt ismert Szautner László helyi mezőgazdasági vállalkozó kérelme. A Petőfi Sándor utca mögötti külterületi utat, vagy annak egy részét szeretné megvásárolni, mivel a Petőfi Sándor utcában is van telke, illetve az út másik oldalán külterületi földtulajdona is és szeretné a kettőt összekötni, lezárni. Kétféle megoldást is felvetett : kivásárlás vagy bérletbe adás. Kérte a kérelmezőt és vele jelen lévő édesapját, ismertessék a testülettel a javaslatukat.

**Szautner Lászlóék** ismertették terveiket, illetve ajánlatot tettek a vételárra és költségek vállalására attól függően, hogy a teljes utat, vagy annak egy részét vásárolhatnák meg. Részükről a bérbevétel egyenlőre nem merült fel. Elmondták, tisztában vannak azzal, hogy az „ut” nem forgalomképes ingatlan, előtte meg kell osztani, s az eladásra tervezett részt át kell minősíteni. Bizonyos esetben ennek költségét is vállalnák.

**Horváth József Csaba polgármester** tájékoztatta kérelmezőt, hogy egyeztet a földmérővel és visszatérnek az ügy tárgyalására. Sürgősségi napirenden tartja az ügyet, majd megköszönte Szautner Lászlóék részvételét, akik elhagyták a termet.

A képviselő-testület tagjai egyeztettek a kérelemmel kapcsolatban, a tartós használatba adást támogatnák maximum 5 év időtartamra. A döntésre a földmérővel történt egyeztetés után kerül sor.

**5.) Anyák napi program-terv megvitatása, elfogadása kultúr-referens javaslata alapján**

**Előadó: Lovas Viktória kultúr-referens**

**Lovas Viktória** ismertette az „Anyák Napjára” tervezett programot. Terveik szerint mézeskalácsból készítettek tulipánt, melyhez köszöntőt mellékelnek, s minden házhoz személyesen viszik ki, ahol édesanya, szülő, nagyszülő él.

**Berki-Varga Petra képviselő** felvetette, hogy kultúrházban kellene tartani az „Anyák napi” műsort, ahol a gyerekekkel rövid műsort adnának, néhány verset mondanának, dalt énekelnének, s ott kerülne átadásra a jelenlévőknek az ajándék.

**Tóth Orsolya képviselő:** Elmondta, hogy az iskolában is tartanak anyák napi műsort, a gyermekek már készülnek a verssel. Az iskolai műsor később lesz, s a gyemekek nem szeretnék elmondani az iskolai verset előre.

**Berki-Varga Petra képviselő:** Nem is kellene azt a verset elmondani, hanem másikat megtanulni, nem kell hosszú versekre gondolni, akár egy verset többen is mondhatnának, s 4-5 sor mindenki meg tudna tanulni.

**Horváth József Csaba polgármester** kérte a képviselők véleményét:

**Merész Géza képviselő** is Berki-Varga Petra képviselő véleményével ért egyet,a kultúrházban tartsák a köszöntőt, s oda vigyék el személyesen, akik nem tudnak eljönni.

**Horváth József Csaba polgármester** kérte a képviselőket a szavazásra: az Anyák napi műsort 2023. május 7-én 17 órakor tartják a kultúrházban, s aki nem tud eljönni, személyesen átadják a köszöntést, a szereplők felkészítését Lovas Viktória kultúr-referens, Tóth Orsolya és Berki – Varga Petra képviselők látják el:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – a következő határozatot hozta:

**23/2023. (IV.18.) KT határozat**

Nóráp község Önkormányzat Képviselő-testülete Anyák napi rendezvényét 2023. május 7-én 17 órkor tartja a kultúrházban.

A gyermekek felkészítését Lovas Viktória, Tóth Orsolya és Berki-Varga Petra vállalják.

**6.) Május 20-i programterv megvitatása, elfogadása**

**Előadó: Horváth József Csaba polgármester**

**Horváth József Csaba polgármester** ismertette a 2023. május 20-ra tervezett közösségi programot: Gyereknapi Családi Majális. A program rendhagyó, hagyományteremtő terveik szerint. Bízik benne, hogy közelebb hozza egymáshoz az embereket. A program egész napos, sok program szerepel benne: pl. graffiti verseny, darc verseny, ügyességi vetélkedő, arcfestés, íjászat, céllövés a gyermekek által készített nyílvesszővel, állatsimogató, kerékpáros ügyességi verseny, kötélhúzás (erre a szomszédos település csapatait is meghívják) , sorversenyek és természetesen a hagyományokhoz híven szalonnasütéssel zárul a rendezvény. A programot még pontosítják, a feladatokat később kiosztják.

Kérte a képviselő-testületet a szavazásra a programmal kapcsolatban:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – a következő határozatot hozta:

**24/2023. (IV.18.) KT határozat**

Nóráp község Önkormányzat Képviselő-testülete elhatározza, hogy 2023. május 20-án Gyermeknapi Családi Majálist szervez.

A részletes program kidolgozása, feadatok kiosztása a program pontos meghatározásakor történik.

**7.) Nóráp Kossuth utca 48. sz. alatti hivatali székhely elektromos áram betáplálási pontok halasztást nem tűrő tetőjavítással kapcsolatos döntés, illetve az épület elektromos rendszer felújításával kapcsolatos javaslat**

**Előadó:Horváth József Csaba polgármester**

**Horváth József Csaba polgármester** szóbeli előterjesztésben elmondta, hogy – mint a képviselők előtt is ismeretes a hivatali épület teteje az elektromos áram betáplálási pontnál beázik, ennek kijavítása rendkívül sürgető feladat, prioritást élvez.

Ugyancsak megoldásra vár – és szintén égető probléma – az épület áramhálózatának felújítása és amperbővítés, mert a jelenlegi rendszer nem bírja el a terhelést. Ez utóbbira részajánlattal rendelkeznek vállalkozótól, az ajánlat összege – csak anyagköltségre – 1.2 millió ft + áfa. Kérte a képviselőket, hogy szerezzenek be árajánlatokat, hogy minél több ajánlatból lehessen a legkedvezőbbet kiválasztani.

Kérte a képviselőket a feladat elvégzésére vonatkozó szavazásra:

Nóráp község Önkormányzat Képviselő-testülete 5 igen szavazattal – ellenszavazat és tartózkodás nélkül – az alábbi határozatot hozta:

**25/2023. (IV.18.) KT határozat**

Nóráp község Önkormányzat Képviselő-testülete elhatározza, hogy a Kossuth utca 48. alatti épület (polgármesteri hivatal, kultúrház, könyvtár, orvosi rendelő) villanyhálózatának felújítását, amperbővítést, illetve az épület tetőbeázásának kijavítását. A munkák elvégzésére fedezet a költségvetésben rendelkezésre áll.

A képviselő-testület tagjai által beszerzendő árajánlatok értékelését követően – legkedvezőbb ajánlat kiválasztásával - kerül sor a villanyhálózat felújítási munkáinak megrendelésére.

A tetőbeázás kijavítását a polgármester megrendeli.

**Határidő**: azonnal

**Felelős:** polgármester, képviselők

**8.) Munkavállalókkal, vállalkozói megbízásokkal kapcsolatos polgármesteri beszámoló**

**Horváth József Csaba polgármester**

**Horváth József Csaba polgármester** tájékoztatta a képviselőket, hogy valamennyi alkalmazott munkaköri leírását elkészítette, a kiosztott feladatok elvégzésének ellenőrzése folyamatos.

A munkavállalóknál általános helyettese akadályoztatása esetén Kereszt Roland alpolgármester, kivéve Lovas Viktória kultúr referenst, akinél Tóth Orsolya képviselő bízza meg helyettesként, mivel Lovas Viktória esetében összeférhetetlenség áll fenn, ha Kereszt Roland gyakorolna munkáltatói jogokat.

**9.) Játszótér felülvizsgálattal kapcsolatos polgármesteri tájékoztató**

**Előadó: Horváth József Csaba polgármester**

**Horváth József Csaba polgármester** tájékoztatta a képviselőket, hogy a játszótér felülvizsgálatát megrendelte, (árajánlatot a képviselők előzetesen megkapták) a jövő hét elején érkeznek. Fontos a felülvizsgálat elvégzése, mert már szeptemberben lejárt, a játszótér jelenleg használhatatlan, erre tábla figyelmeztet.

Május 2-án népegészségügyi ellenőrzés lesz a játszótéren, szeretné, ha addigra minden rendben, használható állapotban lenne., s a felülvizsgálat elvégzésével a játszótér is használható, megszűnik a lezárás, ami azért is fontos, mert a jó idő beálltával egyre többen szeretnék igénybe venni a játszóteret, használni a játékokat.

**10.) Vegyes ügyek**

A napirend keretében **Horváth József Csaba polgármester** ismertette a képviselőkkel Dr Kovács Zoltán a térség országgyűlési képviselőjének köszöntő levelét.

Tájékoztatta a képviselőket, hogy áttekintette az önkormányzat vagyonbiztosítását, s véleménye szerint a biztosítás újratárgyalása indokolt, bár az évforduló már elmúlt, de megpróbál azért tárgyalást kezdeményezni. Véleménye szerint a biztosítási káresemények körét bővíteni szükséges, példaként említette, hogy a közösségi szobában történt vízmelegítő meghibásodása által okozott kárért nem kapnak kártérítést, mivel valószínű az eltört alkatrész gyári hibás volt, az elfolyt víz által okozott kár pedig jelen biztosítás alapján nem biztosítási esemény.

Ugyancsak említette, hogy Dr Kovács Zoltán a térség országgyűlési fogadóórájára is el kíván menni.

A hivatal előtti árok és járda térkövezésével kapcsolatban elmondta, hogy a Magyar Közút Kht bizonyos feltételekkel hozzájárul a munka elvégzéséhez (ugyanis a terület az ő tulajdonuk) , a munka elvégzésére árajánlatot kérnek, s javasolja őszre – szeptemberre – halasztani a munka elvégzését.

A költségvetésben szerepel az orvosi rendelőben felújítási munkák végzése, azonban véleménye szerint túlzott az erre tervezett összeg. A háziorvossal egyeztetve visszatérnek az elvégzendő munkákra.

Megemlítette még, hogy a könyvtár által még februárban ajánlott választható műsorokra már nincs lehetőség jelentkezni, így az év elején igényelt programokat kell elfogadniuk.

Az előző ülésen elhangzott ivókut elhelyezésével kapcsolatban megkereste a Pápai Vízművet, választ még nem kapott.

**Tóth Orsolya képviselő**: tájékoztatta a képviselőket, hogy elkezdte összeírni – Takács Ferencné hivatalsegéddel - a faluban élő időseket, akiknél felmerülhet a segítségnyújtás lehetősége. Felkeresi őket, felméri az igényeket.

Tájékoztatta még a képviselő-testületet, hogy a TESCO-nál ismét lehet pályázni támogatásra a NETE által. Emlékeztette a képviselőket, hogy tavaly már nyertek támogatást. Idén terveik szerint pályázati célként egy tanösvény kialakítását jelölik meg.

Több napirend, hozzászólás nem volt, a polgármester a képviselő-testület ülését 21.00 órakor bezárta.

